Pachinyorwa chino mazwi anoti sipitire kana musipitire ari kuturikira chinonzi constant kuEnglish - pahuwandu konzi masipitire (constants). Izwi rokuti kusipitika (to stand still) rinoreva kumira panzvimbo imwe pasina kufamba, kusuduruka kana kupfekenyeka. Vamwe vanoti kudzororoka. KuEnglish, constant inodudzirwa ichinzi a quantity or parameter that does not change its value whatever the value of the variables, under a given set of conditions. The speed of light in a vacuum is constant. Spidhi yechiedza muvhakiyumu sipitire. Constant of proportionality. Sipitire reRupandavaro. Avogadro's Constant. Sipitire raAvogadro. The plane's speed remained constant. Spidhi yendege yanga yakasipitika. Pano chinangwa ndechekuumba mutauro nemazwi matsva, saka mazwi achakawanda anozama kuturikira chinonzi constant. Kukokonerwa (being fixed in place) rinoreva chinhu chakasimbiswa chiri panzvimbo imwechete chisingatsukunyuke. Hoko inokokonerwa pasi ichipa pane muganhu unoda kutarwa. Bango rinokokonerwa pamucheto pemusha une mwene wayo. Kusomeka (to be fixed in, stick in) zvinoreva kukokonerwa zvakare, kureva kuti hachisikufamba kubva pachiri, chakadzika midzi ipapo. Kusomekera (to fix in, stick in). Shoko rokuti constant rinokwanisa kuturikirwa zvichibva pakusomeka, tichiti, musomekerwa, misomekerwa kana yakasomekerwa.